b'\n_START_ARTICLE_\nHram slavnih rokenrola\n_START_SECTION_\nPostopek izbora\n_START_PARAGRAPH_\nKandidate za vklju\xc4\x8ditev izvajalcev \xe2\x80\x93 glasbenikov in glasbenih skupin \xe2\x80\x93 nominira komisija Hrama izmed tistih, ki so svoj prvi posnetek izdali pred najmanj 25 leti in razpo\xc5\xa1ljejo sezname pribli\xc5\xbeno 1000 \xc2\xbbpoznavalcem rocka\xc2\xab, ki nato glasujejo o kandidatih. Obi\xc4\x8dajno je vsako leto izbranih pet kandidatov, ki so prejeli najvi\xc5\xa1je \xc5\xa1tevilo glasov in ve\xc4\x8d kot polovico glasov. Vklju\xc4\x8dene v ostalih kategorijah izbira komisija Hrama neposredno. Postopek izbora za nobeno od kategorij ni javen._NEWLINE_Nove predstavnike vklju\xc4\x8dujejo vsako leto na ceremoniji, prirejeni v New Yorku, Los Angelesu ali Clevelandu. Sprva so bile predvidene \xc5\xa1tiri kategorije: izvajalci (Performers), neizvajalci (Non-performers), zgodnji vplivne\xc5\xbei (Early influencers) in \xc5\xbeivljenjski dose\xc5\xbeki (Lifetime achievement). Leta 2000 so uvedli novo kategorijo za studijske glasbenike in \xc4\x8dlane skupin v ozadju (sidemen), ki je bila leta 2010 preimenovana v Nagrado za glasbeno odli\xc4\x8dnost (Award for Musical Excellence). Na ceremoniji leta 2018 je bila uvedena \xc5\xa1e kategorija za single glasbenikov, ki (\xc5\xa1e) niso vklju\xc4\x8deni v Hram slavnih._NEWLINE_Najve\xc4\x8d kritik je izbor dele\xc5\xbeen zaradi netransparentnosti postopka; nad nominacijami ima nadzor pe\xc5\xa1\xc4\x8dica posameznikov, ki sami niso glasbeniki, kot so soustanovitelj revije Rolling Stone Jann Wenner, nekdanja predsednica sklada Susan Evans in glasbeni kritik ter pisec Dave Marsh. Zato naj bi izbor bolj odra\xc5\xbeal osebne okuse \xc4\x8dlanov komisije kot dejanske zasluge za rock, motiviran pa naj bi bil tudi finan\xc4\x8dno, saj so pogosto vklju\xc4\x8deni takrat aktualni zvezdniki ne glede na dolgoro\xc4\x8dni pomen za glasbo, nekaj najve\xc4\x8djih imen rocka pa manjka. Kritike letijo \xc5\xa1e na spolno in rasno neuravnote\xc5\xbeenost izbora, zaradi \xc4\x8desar komisija v zadnjih letih nekoliko svobodneje interpretira pojem rock in nominira tudi ustvarjalce soula, hip-hopa, R&B-ja idr.'